Diari Oficial de la Generalitat Valenciana


Sumari del DOGV 3380, del 25-11-1998 (1998/8946)

RESOLUCIÓ de 29 de setembre de 1998, del conseller d'Obres Públiques, Urbanisme i Transports, per la qual s'aprova definitivament la modificació puntual del Pla General de Cabanes en el canvi de traçat d'un vial entre les parcel·les d'equipaments, a la zona del carrer de Sufera.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3380

Data del DOGV
:   25-11-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/8946


Data del document
:   29-09-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 29 de setembre de 1998, del conseller d'Obres Públiques, Urbanisme i Transports, per la qual s'aprova definitivament la modificació puntual del Pla General de Cabanes en el canvi de traçat d'un vial entre les parcel·les d'equipaments, a la zona del carrer de Sufera. [1998/S8946]
  
Vist l'expedient relatiu a la modificació del canvi de traçat de vials a la zona de c/ de Sufera del Pla General d'Ordenació de Cabanes (Castelló), del qual resulten els següents:
  
Antecedents de fet
  
Primer
  
El ple de l'Ajuntament, en sessió del 19 de desembre de 1997, adoptà l'acord de sotmetre a exposició pública la modificació del seu Pla General, per al qual s'inseriren edictes en el Diari Oficial de la Generalitat Valenciana núm. 3.176, de 4 de febrer de 1998, i en el periòdic Mediterráneo de data 21 de gener de 1998. Durant l'indicat període no es produí cap al·legació, i es procedí a aprovar el document provisionalment el 12 de març de 1998.
  
Segon
  
La documentació aportada consisteix en memòria informativa i justificativa, plans d'informació i d'ordenació relatius a la modificació proposada.
  
Tercer
  
El 29 de gener 1998 el director general d'Urbanisme i Ordenació Territorial resolgué donar trasllat a l'Ajuntament de Cabanes l'informe previ emés en relació amb la modificació puntual del Pla General, i s'assenyalen certes recomanacions que s'han d'incloure en el document que es tramitara a l'efecte de la seua aprovació definitiva.
  
Quart
  
El 23 d'abril de 1998 té entrada en el Registre del Servei Territorial d'Urbanisme de Castelló l'informe del Servei de Gestió i Supervisió de Projectes i Construccions de la Conselleria de Cultura, Educació i Ciència, que ha sigut emés en sentit favorable respecte de la modificació pretesa.
  
Cinqué
  
La Comissió Territorial d'Urbanisme de Castelló, en sessió del 10 de juny de 1998, adoptà, entre d'altres, l'acord d'informar favorablement el present expedient i elevar la proposta d'aprovació definitiva de la modificació plantejada al conseller d'Obres Públiques, Urbanisme i Transports, després del dictamen previ del Consell Jurídic Consultiu de la Comunitat Valenciana.
  
Sisé
  
El Consell Jurídic Consultiu de la Comunitat Valenciana, en data 10 de setembre de 1998, acordà, per unanimitat, emetre dictamen en el sentit que la modificació proposada del Pla General d'Ordenació de Cabanes no vulnera l'ordenament jurídic aplicable.
  
Fonaments de dret
  
Primer
  
Respecte al procediment, en el cas present s'han observat les prescripcions legalment establides per a la tramitació de modificacions de Plans Generals d'aquesta índole, que estan constituïdes pels articles 38 i següents per remissió de l'article 55 de la Llei 6/1994, de 15 de novembre, Reguladora de l'Activitat Urbanística (LRAU). Així mateix, la documentació està completa a l'efecte d'allò que s'ha disposat en l'article 27 de la Llei Reguladora de l'Activitat Urbanística .
  
Segon
  
L'objecte de la modificació és ajustar l'alineació d'un vial a la topografia i l'edificació existent entre dos equipaments, l'un destinat a dotació esportiva i l'altre a dotació escolar. D'altra banda i en la seua confluència amb el c/ de Sufera, també es veu modificada l'alineació d'una illa d'ús residencial, que veu redelimitat el seu perímetre exterior a fi d'integrar xicotetes situacions de fora d'ordenació i ajustar la seua intersecció amb la nova alineació, i també es reordenen les dues xicotetes zones verdes triangulars, es reagrupen en una i s'adapta a la nova configuració.
  
Com a conseqüència de la modificació, es diu en la documentació aportada que es produeix un augment de la superfície de les illes destinades a equipaments, en detriment de l'illa d'ús residencial i de la superfície de zona verda. Concretament hi ha un augment de 942,85 m² de superfície de dotació escolar, una disminució de 76,61 m² de dotació esportiva, una disminució de 58,06 m² de superfície d'aprofitament lucratiu residencial i una disminució de superfície destinada a zona verda de 212,62 m², per la qual cosa, del conjunt de totes les modificacions introduïdes, hi ha un augment de sòl dotacional de 653,62 m² i una pèrdua de sòl edificable residencial de 58,06 m².
  
La modificació introdueix uns canvis en el traçat d'un vial entre dos equipaments i el reajustament d'aquests amb l'illa residencial i zona verda que resolen la seua confluència amb el c/ de Sufera. Tots els canvis introduïts obeeixen a criteris de racionalitat, i es justifica amb vista a adaptar la configuració inicialment adoptada pel Pla General a la topografia i realitat física existents.
  
D'altra banda, i atés que es veu afectada per la modificació la parcel·la de destinació escolar, en virtut d'allò que s'ha establit en l'article 55.7 i en l'article 38.2.b de la Reguladora de l'Activitat Urbanística, s'ha sol·licitat informe previ a l'aprovació definitiva de la Conselleria competent en matèria d'educació, que ha sigut emés en sentit favorable als propòsits pretesos. A més, la documentació aportada corregeix les deficiències advertides en l'informe de data 29 de gener 1998 emés pel director general d'Urbanisme i Ordenació Territorial.
  
Tercero
  
Els termes en què es redacta la modificació no plantegen la necessitat de preveure els supòsits especials descrits en l'article 55.3 i 19 de la Reguladora de l'Activitat Urbanística, ja que no es dóna augment d'aprofitament lucratiu privat o disminució global de sòl de destinació pública. No obstant això, la modificació sí que introdueix una disminució a la zona verda, cosa que dóna lloc a les especialitats procedimentals següents:
  
- Segons l'article 55.4 de la Reguladora de l'Activitat Urbanística, es requereix l'informe previ favorable del Consell Superior d'Urbanisme. Segons la disposició transitòria novena de la Reguladora de l'Activitat Urbanística, fins que aquest Organisme es constituïsca, les seues funcions s'exerciran pel conseller d'Obres Públiques, Urbanisme i Transports, després de l'informe previ de la Comissió Territorial d'Urbanisme.
  
- De conformitat amb allò que s'ha establit en l'article 10.8.e de la Llei 10/94, de 19 de desembre, s'ha de demanar també, abans de l'aprovació definitiva, el dictamen del Consell Jurídic Consultiu.
  
Quant al fons del canvi proposat, la disminució de la zona verda es justifica en la necessitat d'adaptar la configuració inicialment adoptada pel Pla General a la topografia i la realitat física existents, ja que no es tracta d'una zona verda executada i existent. D'altra banda, el que s'introdueix és un augment al sòl destinat a unes altres dotacions públiques, per això el conjunt de sòl dotacional públic es veu augmentat.
  
A més, el Pla General de Cabanes preveu un estàndard de zona verda superior al descrit en l'article 17.2.a de la Reguladora de l'Activitat Urbanística, i s'inclou, a més, en el cas de municipis amb població inferior a 5.000 habitants, per la qual cosa, la disminució de 212,62 m² de zona verda, que passen a ser dotació pública, no compromet el compliment del citat estàndard, màximament quan es constata que la citada parcel·la no ha tingut aquest ús de manera efectiva en la realitat.
  
Quart
  
La modificació planteja canvis en el traçat d'un vial i adopta un criteri racional en la seua solució, per això, des de l'enjudiciament de la competència autonòmica que s'ha de realitzar segons disposa l'article 40 de la Reguladora de l'Activitat Urbanística, no s'observa cap objecció que puga qüestionar l'aprovació definitiva del document.
  
Cinqué
  
El conseller d'Obres Públiques, Urbanisme i Transports és competent per a l'aprovació definitiva del present expedient, de conformitat amb allò que s'ha establit en l'article 38.3 de la citada Llei Reguladora de l'Activitat Urbanística, en relació amb l'article 6 del Decret 77/96, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de concordant i de pertinent aplicació, d'acord amb el Consell Jurídic Consultiu, resolc:
  
Aprovar definitivament la modificació puntual del Pla General de Cabanes en el canvi de traçat d'un vial entre les parcel·les d'equipaments, en la zona del carrer de Sufera.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia de la notificació o publicació d'aquesta. Per a la interposició del mencionat recurs serà requisit imprescindible que, amb caràcter previ, el recurrent comunique a aquest òrgan la interposició d'aquest, de conformitat amb allò que s'ha previst en els articles 57.2.f i 58 de la Llei Reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga exercitar qualsevol altre recurs que s'estime oportú.
  
València, 29 de setembre de 1998.- El conseller d'Obres Públiques, Urbanisme i Transports: José Ramón García Antón.